HMS Falmouth (L34)

HMS Falmouth (viirinumerot L34 ja U34) oli Britannian kuninkaallisen laivaston Shoreham-luokan sluuppi toisessa maailmansodassa.
Valmistus.
Alus tilattiin 1931 vuoden 1930 laivasto-ohjelmassa Devonportin telakalta, missä köli laskettiin 31. elokuuta 1931. Alus laskettiin vesille 19. huhtikuuta 1932 kumminaan varakreivitär Astor ja valmistui 27. lokakuuta.
Alukselle ei asennettu valmistuessaan suunniteltua ilmatorjuntakykyista neljän tuuman tykkiä.
Palvelus.
Palvelukseen otettaessa alus siirrettiin Kiinan aseman komentajan yhteysalukseksi. Toisen maailmansodan Euroopan sotatoimien alkaessa alus oli edelleen Kiinassa. Alus oli 3. syyskuuta 1939 partiotehtävissä Hongkongissa. Se siirrettiin maaliskuussa Hongkongissa telakalle, jossa sen aseistusta täydennettiin ja asennettiin kaikuluotain.
Aluksen ilmasuojaa lisättiin 1937-1939 korvaamalla neljän tuuman vain pinta-ammuntaan soveltuva tykki kahdella ilmatorjuntaan soveltuvalla neljän tuuman tykillä ja lisäämällä neliputkinen .50" ilmatorjuntakonekivääri. Alukselle asennettiin vielä toinen neliputkinen .50" ilmatorjuntakonekivääri toisen maailmansodan alussa. Maaliskuussa 1940 alukselle asennettiin vielä kaksi 20 millimetrin ilmatorjuntatykkiä, joiden määrää kasvatettiin vielä kahdella myöhemmin.
Vapauduttuaan telakalta ja koeajojen päätyttyä alus siirrettiin huhtikuussa Singaporeen, missä se oli Itä-Intian alueella saattue- ja partiotehtävissä. Toukokuussa alus siirrettiin Itä-Intian asemalle, jolloin se siirrettiin Colomboon. Samalla aluksen viirinumero vaihdettiin U34:ksi. Aluksen tehtävänä oli valvoa Persianlahden kauppamerenkulkua. Aluksen miehistö upotti 24. kesäkuuta Regia Marinan sukellusveneen "R. Smg. Galvanin" Hormuzinsalmen suulla.
Joulukuussa 1940 alus siirrettiin Bombayssä laivastontelakalle huollettavaksi. Vapauduttuaan telakalta ja koeajojen jälkeen alus palasi tammikuussa 1941 Persianlahdelle, mistä se määrättiin maaliskuussa tukemaan Persianlahden alueelle suunniteltuja operaatioita. Alus suojasi huhtikuun alussa joukkojenkuljetussaattuetta EM7 Persianlahdella. Alus tuki 28. huhtikuuta Basran valtausta.
Elokuussa alus siirrettiin tukemaan operaatioita Persianlahden pohjoisosiin, jossa se tuki 28. elokuuta Abadanin maihinnousua operaatio Countenancessa. Syyskuussa alus vapautui operaatiosta ja hinasi 4. syyskuuta kauppalaiva "Bronten" Abadanista Karachiin.
Alus siirrettiin lokakuussa Välimeren laivastoon, joka kärsi Kreetan taisteluiden jälkeen ja jouduttuaan siirtämään osan aluksistaan Madagaskarin valtaukseen saattajapulasta. Marraskuusta alkaen alus suojasi saattueita itäisellä Välimerellä ja tuki Tobrukin varuskuntaa. Tyynenmeren sodan alkaessa alus vapautettiin tehtävistään Välimerellä. Se siirrettiin Suezin kautta Ceylonille Itäiseen laivastoon.
Tammikuussa 1942 alus sijoitettiin suojaamaan Intian rannikkoliikennettä, missä tehtävässä se oli huoltokatkoja lukuunottamatta toukokuuhun 1943. Alus lähti kesäkuussa Durbaniin huollettavaksi, jolloin sille asennettiin tyypin 271 tutka. Heinäkuussa vapauduttuaan telakalta ja koeajojen päätyttyä alus sijoitettiin suojaamaan Itä-Afrikan ja Adenin tai Intian reittien saattueita, kunnes se siirrettiin heinäkuussa 1945 tukemaan Burman ja Malayan operaatioita. Alus siirrettiin Colomboon, mistä se jatkoi elokuussa Singaporeen.
Japanin antauduttua alus jäi Itä-Intiaan. Se partioi Persianlahdella vuoden 1946 loppuun. Alus lähti reserviin siirrettäväksi. Poistolistalle siirron sijaan alus sijoitettiin reservin koululaivaksi Tynen divisioonaan. Muutostöiden jälkeen alus siirrettiin Newcastle on Tyneen, missä se oli tammikuusta 1952 alkaen nimellä "HMS Calliope". Alus sijoitettiin 1968 poistolistalle ja myytiin BISCOlle, joka siirsi romutuksen Hughes Bolkowille Blythiin. Alus saapui 30. huhtikuuta 1968 hinattuna romuttamolle.